DÔVODOVÁ   SPRÁVA

Všeobecná časť  

Materiál sa predkladá na ďalšie legislatívne konanie ako iniciatívny návrh, ktorého cieľom je dosiahnuť efektívnejšie nakladanie s finančnými prostriedkami a nehnuteľným majetkom štátu zmenou hraníc Vojenského obvodu Záhorie. 
Z Vojenského obvodu Záhorie sa navrhujú vyčleniť územia v súlade s ustanovením              § 4 zákona č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov (ďalej len „zákon o vojenských obvodoch“) nariadením vlády Slovenskej republiky.
Podľa § 11 ods. 1 zákona o vojenských obvodoch sa vojenské obvody zriadené podľa zákona č. 169/1949 Zb. o vojenských obvodoch považujú za vojenské obvody zriadené podľa zákona o vojenských obvodoch. Hranice Vojenského obvodu Záhorie boli počas účinnosti zákona o vojenských obvodoch menené tri razy, a to nariadením vlády Slovenskej republiky č. 410/           2000 Z. z. o zmene hraníc Vojenského obvodu Záhorie, nariadením vlády Slovenskej republiky          č. 450/2001 Z. z., ktorým sa dopĺňa nariadenie vlády Slovenskej republiky č. 410/2000 Z. z.          o zmene hraníc Vojenského obvodu Záhorie a tiež nariadením vlády Slovenskej republiky č. 412/ 2002 Z. z., ktorým sa dopĺňa nariadenie vlády Slovenskej republiky č. 410/2000 Z. z. o zmene hraníc Vojenského obvodu Záhorie v znení nariadenia vlády Slovenskej republiky č. 450/           2001 Z. z.  
Návrhom zmeny hraníc Vojenského obvodu Záhorie nebudú dotknuté záujmy ozbrojených síl Slovenskej republiky a zostávajúce územie vojenského obvodu bude naďalej spĺňať požiadavky na zabezpečenie úloh obrany štátu. Pozemky navrhnuté na vyčlenenie sú v prevažnej miere situované v okrajových, hraničných častiach vojenského obvodu s civilným sektorom a mimo ohrozených plôch.
Z hľadiska hospodárenia Vojenských lesov a majetkov SR, štátny podnik, so sídlom          v Pliešovciach (ďalej len „štátny podnik“) je vyčlenenie územia z vojenského obvodu odôvodnené potrebou reštrukturalizácie bytového fondu v správe štátneho podniku na tomto území a efektívnejším hospodárením vybraných objektov poľnohospodárskej výroby, ktoré sú technicky a technologicky nevyhovujúce, a k nim postavené nadpočetné pohotovostné byty zastarané a nepotrebné. Obdobne je to aj s časťou bytov postavených pre potreby lesného hospodárstva. Štátny podnik má v správe bytový fond charakteru rodinných domov s prislúchajúcimi hospodárskymi budovami a priľahlými pozemkami a poľnohospodárskymi objektmi pre živočíšnu výrobu v okrajových častiach vojenských obvodov na územiach, ktoré neslúžia na výcvik a iné činnosti ozbrojených síl a ozbrojených zborov. Nájomníci predmetných bytov na 96 % už nie sú zamestnancami štátneho podniku. Tieto nehnuteľnosti a práva k nim na území vojenských obvodov môžu byť podľa zákona o vojenských obvodoch iba vo vlastníctve štátu. 
Predmetné objekty, ktoré slúžili v minulosti poľnohospodárstvu, ako aj byty sú vo veľmi zlom technickom stave a vyžadujú značné finančné prostriedky na údržbu, opravy, rekonštrukcie, prípadne na búranie a stráženie. Pri vyčlenení územia z vojenského obvodu môžu nájomcovia bytov nadobudnúť byty do osobného vlastníctva, čím sa dosiahne zníženie finančných prostriedkov vynakladaných zo strany štátneho podniku na ich opravy a údržby. Vyčlenenie pozemkov, na ktorých sa nachádzajú objekty poľnohospodárskej výroby, z územia vojenského obvodu umožní voľný prístup na územie farmy bez predchádzajúcich povolení vstupu na územie vojenského obvodu, zvýši sa konkurencieschopnosť farmy a tiež zamestnanosť v regióne.   
Podľa predloženého návrhu nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 410/2000 Z. z. o zmene hraníc Vojenského obvodu Záhorie v znení neskorších predpisov, sa z Vojenského obvodu Záhorie vyčlenia nehnuteľnosti s výmerou 569 530 m2, čo je 0,21 % celkovej výmery tohto vojenského obvodu. Vyčlenené územie sa začlení do územia obcí Hlboké, Cerová, Rohožník, Lozorno, Jablonové, Veľké Leváre, Studienka, Lakšárska Nová Ves a do územia mesta Malacky.
Dotknuté obce vyjadrili súhlas so začlenením navrhovaného územia do katastrálneho  územia svojej obce podľa zákona o vojenských obvodoch. Zmena hraníc vojenského obvodu nemá vplyv na vlastníctvo štátu k majetku. Nehnuteľnosti uvedené v § 1 ods. 1 zákona č. 229/1991 Zb.  o úprave vlastníckych vzťahov k pôde a inému poľnohospodárskemu majetku v znení zákona           č. 93/1992 Zb. prejdú do správy Slovenského pozemkového fondu s výnimkou pozemkov uvedených v § 17 ods. 1 tohto zákona. 
Ďalšie nakladanie s nehnuteľným majetkom štátu, ktorý je predmetom vyčlenenia z územia vojenských obvodov, sa bude riešiť v súlade so zákonom č. 111/1990 Zb. o štátnom podniku v znení neskorších predpisov, so zákonom Národnej rady Slovenskej republiky č.182/1993 Z. z.         o vlastníctve bytov a nebytových priestorov v znení neskorších predpisov a v súlade s ďalšími zákonmi.
Prínos navrhovanej právnej úpravy najmä z pohľadu hospodárenia štátneho podniku je uvedený v doložke finančných, ekonomických, environmentálnych vplyvov, vplyvov na zamestnanosť a na podnikateľské prostredie. Ministerstvo financií Slovenskej republiky v rámci medzirezortného pripomienkového konania vzalo na vedomie, že predložený návrh nariadenia vlády Slovenskej republiky nebude mať vplyv na rozpočet verejnej správy. 
Predložený návrh nariadenia vlády Slovenskej republiky je v súlade s Ústavou Slovenskej republiky, zákonmi, ako aj s medzinárodnými zmluvami, ktorými je Slovenská republika viazaná. 
Neexistujú prekážky na sprístupnenie materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov.  	                                        

Doložka zlučiteľnosti právneho predpisu
s právom Európskych spoločenstiev a Európskej únie

1.	Predkladateľ právneho predpisu: Ministerstvo obrany Slovenskej republiky.  

2.	Názov návrhu právneho predpisu: návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 410/2000 Z. z. o zmene hraníc Vojenského obvodu Záhorie v znení neskorších predpisov. 

3.	Problematika návrhu právneho predpisu:
a)	nie je upravená v práve Európskych spoločenstiev: 	- primárnom
                                                                                              	- sekundárnom, 
b)	  nie je upravená v práve Európskej únie: 		- primárnom
                                                                            		- sekundárnom,
c)	 nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia záväzkov vyplývajúcich z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii: 
      z Aktu  o podmienkach pristúpenia nevyplývajú žiadne záväzky ani prechodné obdobia týkajúce sa predmetu úpravy, 
b)	identifikácia prechodných období vyplývajúcich z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii: 
      z Aktu  o podmienkach pristúpenia nevyplývajú žiadne prechodné obdobia týkajúce sa predmetu úpravy,
c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca: bezpredmetné, 
d)	informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: bezpredmetné, 
e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: bezpredmetné. 

5.	Stupeň zlučiteľnosti návrhu právneho predpisu alebo návrhu legislatívneho zámeru         s právom Európskych spoločenstiev alebo právom Európskej únie: vzhľadom na vnútroštátny charakter  upravovanej problematiky je posudzovanie zlučiteľnosti návrhu nariadenia vlády Slovenskej republiky s právom Európskych spoločenstiev a právom Európskej únie bezpredmetné.

6.	Gestor a spolupracujúce rezorty: bezpredmetné. 

Doložka
finančných, ekonomických, environmentálnych vplyvov, vplyvov na zamestnanosť
a na podnikateľské prostredie

Zhodnotenie finančných vplyvov
Navrhované zmeny vojenských obvodov nebudú mať vplyv na rozpočtovú kapitolu Ministerstva obrany Slovenskej republiky a na štátny rozpočet ako celok. Návrh nariadenia vlády Slovenskej republiky nebude mať nepriaznivý vplyv na rozpočty obcí ani na rozpočty vyšších územných celkov. Vyčlenené pozemky sú vo vlastníctve štátu, pričom nehnuteľnosti uvedené              v § 1 ods. 1 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení zákona č. 93/1992 Zb. prejdú do správy Slovenského pozemkového fondu s výnimkou pozemkov uvedených v § 17 ods. 1 tohto zákona. 

Zhodnotenie ekonomických vplyvov
Návrh nariadenia vlády Slovenskej republiky má priaznivý vplyv na hospodárenie štátneho podniku a priaznivý vplyv na životnú úroveň obyvateľov žijúcich na území vyčleňovanom          z vojenského obvodu. Návrh nariadenia vlády Slovenskej republiky nemá priamy vplyv na hospodárenie iných fyzických osôb a právnických osôb.
Zmena hraníc vojenského obvodu umožní zníženie prevádzkových nákladov štátneho podniku, odštepného závodu Malacky, ktoré boli naplánované na rok vo výške 1 250 000 Sk a na päť rokov vo výške 6 250 000 Sk na údržby, opravy, rekonštrukcie bytov, domov a hospodárskych objektov na vyčleňovanom území. Plánované náklady na údržbu, opravy a rekonštrukciu objektov môžu každoročne stúpať v závislosti od vývoja cien vstupných produktov ovplyvňujúcich prevádzkové náklady. Pri prenájme objektov v lokalitách Nivky a Táborisko sa nebudú musieť vynakladať prostriedky na strážnu službu ročne vo výške 4 320 000 Sk a príjem z nájmu pozemkov a stavieb vo vyčleňovanom území sa predpokladá vo výške 1 100 000 Sk. Zmena hraníc vojenského obvodu umožní úsporu nákladov pri využívaní poľnohospodársky neproduktívnych plôch vo výške 350 000 Sk ročne. Na ďalšiu správu lesného majetku štátu štátnym podnikom je potrebný súhlas Ministerstva pôdohospodárstva Slovenskej republiky podľa § 50 ods. 4 zákona č. 326/2005 Z. z. o lesoch.
Pre civilné osoby, ktoré majú trvalý pobyt na vyčleňovanom území (78 osôb), sa zlepšia životné podmienky a možnosť sebarealizácie formou podnikania najmä z toho dôvodu, že sa zrušia obmedzenia vyplývajúce zo zákona o vojenských obvodoch (zákaz voľného vstupu a vjazdu, možnosť vlastniť pozemky a stavať na nich nehnuteľnosti). 

Zhodnotenie environmentálnych vplyvov
Návrh nariadenia vlády Slovenskej republiky nepredpokladá žiadny vplyv na životné prostredie.

Zhodnotenie vplyvov na zamestnanosť
Návrh nariadenia vlády Slovenskej republiky nepredpokladá redukciu počtu zamestnancov, pričom môže mať priaznivý vplyv na zamestnanosť v regióne.

Zhodnotenie vplyvov na podnikateľské prostredie
Návrh nariadenia vlády Slovenskej republiky nebude mať vplyv na podnikateľské prostredie.

Osobitná časť

K čl. I
K bodu 1
Ustanovenie § 1c upravuje zmenu hraníc Vojenského obvodu Záhorie. Navrhuje sa z tohto vojenského obvodu, konkrétne z katastrálnych území Šranek, Obora, Bažantnica, Turecký Vrch, Riadok, Nivky a Záhorie vyčleniť nehnuteľnosti s celkovou výmerou 569 530 m2. Uvedené územie sa navrhuje začleniť do územia obcí Hlboké, Cerová, Rohožník, Lozorno, Jablonové, Veľké Leváre, Studienka, Lakšárska Nová Ves a do územia mesta Malacky.	

K bodu 2
Pozemky vyčleňované z vojenských obvodov sú podľa katastrálnych území, parcelných čísel, druhov pozemkov a výmer uvedené v prílohe č. 5 k návrhu nariadenia vlády Slovenskej republiky č. 410/2000 Z. z. 
 	
K čl. II
Navrhuje sa, aby predložené nariadenie vlády Slovenskej republiky nadobudlo účinnosť 15. marca 2006.